text: Fredericia vil have Melodi Grand Prixet
  22 maj 2013 kl. 13.31
  Det internationale Melodi Grand Prix skal afvikles i Fredericia, mener kommunerne i Trekantområdet.
  Kommunerne i Trekantområdet foreslår nu, at det internationale Melodi Grand Prix næste år skal afvikles i Fredericia. Det skriver netavisen fredericia.lokalavisen.dk.
  Samarbejdet i Trekantområdet består af kommunerne i Billund, Vejle, Vejen, Kolding, Middelfart og Fredericia.
  - Endnu er det ikke klart, hvilke vilkår der er for at afholde det internationale Melodi Grand Prix. Men vi er blevet enige om at kaste ud os i kapløbet, siger Fredericias borgmester, Kenny Bruun Olsen (V), til netavisen.
  Grand Prixet kan afvikles i Fredericias messecenter, hvor der er plads til 8000 tilskuere i en af hallerne.
  - Fredericia er den by i landet, der er næstbedst dækket ind med hensyn til hoteller. Til gengæld er vores infrastruktur og centrale beliggenhed klart den bedste i hele landet, siger Kenny Bruun Olsen.
  